FI Euroopan unionin virallinen lehti C 89/13

Maataloustuotteiden ja elintarvikkeiden maantieteellisten merkintöjen ja alkuperänimitysten suojasta annetun neuvoston asetuksen (EY) N:o 510/2006 6 artiklan 2 kohdassa tarkoitettu hakemuksen julkaiseminen

2009/C 89/06

Tämä julkaiseminen antaa oikeuden vastustaa hakemusta neuvoston asetuksen (EY) N:o 510/2006 (1) 7 artiklassa tarkoitetulla tavalla. Vastaväitteet on toimitettava komissiolle kuuden kuukauden kuluessa tästä julkaisemisesta.

YHTEENVETO

NEUVOSTON ASETUS (EY) N:o 510/2006

”INSALATA DI LUSIA”

EY-nro: IT-PGI-0005-0433-22.11.2004

SAN ( ) SMM ( X)

Tämä tiedotustarkoituksiin laadittu yhteenveto sisältää tärkeimmät tiedot eritelmän pääkohdista.

1. Jäsenvaltion toimivaltainen viranomainen:

Nimi: Ministero delle politiche agricole e forestali Osoite: Via XX Settembre n. 20 – 00187 Roma ITALIA Puhelin: +39 064819968 Faksi: +39 0642013126 Sähköposti: qtc3@politicheagricole.it

2. Hakijaryhmittymä:

Nimi: Cooperativa Ortolani di Lusia s.c.r.l. Osoite: Via Provvidenza, 1 – 45020 Lusia (RO) ITALIA Puhelin: +39 0425607069 Faksi: +39 0425667722 Sähköposti: ortolani@gal.adigecolli.it Kokoonpano: Tuottaja/jalostaja ( X ) muu ( )

3. Tuotelaji:

Luokka 1.6 Liitteessä II luetellut tuoreet ja jalostetut hedelmät, vihannekset ja viljat – Lehtisalaatti

4. Eritelmä: (yhteenveto asetuksen (EY) N:o 510/2006 4 artiklan 2 kohdan mukaisista vaatimuksista)

4.1. Nimi:

”Insalata di Lusia”

4.2. Kuvaus:

Suojattu maantieteellinen merkintä ”Insalata di Lusia” on varattu yksinomaan Lactuca Sativa -lajin kahden lajikkeen, Cappuccia ja Gentile, lehtisalaatille.

Varsi: lyhyt, enintään 6 cm ja hyvin turpea; salaatin lehdet kasvavat siitä.

Maku: raikas ja rapea.

Kasvi: kasvihuonetuotteella on tiiviimpi rakenne ja hieman avoimempi kerä kuin avomaalla kasvatetulla tuotteella.

Olennaiset ominaispiirteet:

— salaatinkerän keveys;

— pehmeys, joka johtuu kuituisuuden puutteesta, ja kiinteys jopa 10–12 tuntia keräämisen jälkeen, ei puutumista;

— nuorten, tuoreiden ja kiinteiden lehtien rapeus;

— selvästi aistittava suolaisuus, jonka vuoksi ruokasuolaa ei tarvitse käyttää salaattia maustettaessa.

4.3. Maantieteellinen alue:

Tuotantoalue käsittää seuraavat Rovigon ja Padovan maakuntien kunnat:

— Rovigon maakunta: Lusia, Badia Polesine, Lendinara, Costa di Rovigo, Fratta Polesine, Villanova del Ghebbo ja Rovigo;

— Padovan maakunta: Barbona, Vescovana ja Sant’Urbano.

4.4. Alkuperätodisteet:

Seuranta varmistetaan tuotantoprosessin kaikissa vaiheissa kirjaamalla saapuneet ja lähteneet tuotteet. Tällä tavoin sekä merkitsemällä valvontaviranomaisen asianmukaisesti ylläpitämiin luetteloihin viljelyyn käytettävät lohkot, tuottajat ja pakkaajat sekä ilmoittamalla valvontaelimelle tuotetut määrät varmistetaan tuotteen jäljitettävyys.

Valvontaelin valvoo eritelmän tai asianomaisen valvontasuunnitelman mukaisesti kaikkia kyseisiin rekistereihin merkittyjä luonnollisia ja oikeushenkilöitä.

4.5. Tuotantomenetelmä:

Maaperässä hiekan osuuden on oltava vähintään 30 prosenttia ja saven osuuden enintään 20 prosenttia. Lisäksi vettä on oltava saatavilla kastelua varten. Lusian lehtisalaattia voidaan viljellä sekä avomaalla että katteen alla.

Maanmuokkaus edellyttää vuosittain vähintään yhtä kyntöä (tai vastaavaa käsittelyä), jossa aiemmat viljelyjätteet ja peruslannoituksessa käytetyt lannoitteet saadaan haudattua 30–40 cm:n syvyyteen.

Pienissä tiloissa harjoitettavassa kasvihuoneviljelyssä, jossa tällainen muokkaus voi olla vaikeaa, sallittuja vaihtoehtoisia menetelmiä ovat maankääntö tai kitkeminen.

Myöhempien viljelykiertojen yhteydessä maata voidaan kyntää, kääntää, kuokkia tai kitkeä maaperän rakenteen palauttamiseksi ja mahdollisten viljelyjätteiden hautaamiseksi.

Edellä mainittujen toimenpiteiden jälkeen eli siis ennen koulintaa suoritetaan maan jyrsintä tai äestäminen, jonka jälkeen maanpinta tiivistetään ja tasoitetaan, jolloin olosuhteet taimien juurtumiselle ovat optimaaliset.

Tuotantoalueen maaperän fyysisten ja agronomisten ominaisuuksien vuoksi minkäänlainen vuoroviljely ei ole pakollista.

Koulinta edellyttää, että taimet ovat vähintään kolmilehtiasteella ja niillä on juuripaakku. Taimet istutetaan siten, että riviväli on 30–40 cm ja taimiväli rivissä on 30–35 cm.

Yhden viljelykierron aikana käytettävien lannoiteyksiköiden määrä on typen, fosforin ja kaliumin osalta päätettävä maaperäanalyysin perusteella, eikä se voi hehtaaria kohden ylittää seuraavia yksiköitä: typpi 150, fosfori 100, kalium 200.

Kompostoidun karjanlannan tai muiden orgaanisten yhdisteiden käyttö on pakollista.

Typpeä sisältävät keinolannoitteet on levitettävä maahan vähintään kahdessa erässä siten, että ennen koulintaa levitettävä lannoitemäärä voi olla enintään 50 prosenttia koko määrästä, ja viimeinen levitys on tehtävä viimeistään 15 päivän kuluttua koulinnasta.

Kastelumenetelmistä hyväksyttäviä ovat pisarakastelu (letkua käyttäen) ja sadetuskastelu pienellä vesimäärällä (pienin suuttimin) maaperän tiivistymisen välttämiseksi.

Rikkakasveja on torjuttava viljelytekniikoin (maan kattaminen, valekylvö, kitkeminen, jyrsintä) ja/tai kemiallisin tuottein (rikkakasvintorjunta-aineet). Yhden tuotantokauden yksikkökohtainen enimmäistuotanto hehtaaria kohden on Cappuccia-lajikkeen osalta 55 tonnia ja Gentile-lajikkeen osalta 50 tonnia.

Sadonkorjuun jälkeen seuraa salaatinkerän puhdistus (alimpien lehtien poistaminen), minkä jälkeen salaatinkerät pakataan myyntipakkauksiin. Nämä molemmat toimenpiteet suoritetaan tuotantopaikalla, jotta vältettäisiin muut käsittelyt, jotka heikentäisivät tuotteen laatua.

Kyseisten toimenpiteiden jälkeen tuote kuljetetaan tuottajan tiloihin, joissa salaatinkerät pestään poistamatta niitä pakkauksista. Pesun jälkeen pakkaaminen saatetaan päätökseen sulkemalla pakkaukset läpinäkyvällä kelmulla.

Jos maataloustuottaja kuuluu tuottajaosuuskuntaan, viimeksi mainitut toimenpiteet voidaan suorittaa osuuskunnan tiloissa.

On tärkeää, että tuotteet pakataan paikan päällä siten, että sadonkorjuu, puhdistus, pesu ja pakkaaminen tapahtuvat hyvin lyhyen ajan kuluessa tuotteiden fyysisten ja aistinvaraisten ominaisuuksien heikentymisen estämiseksi. Insalata di Lusia -salaatille tehtävät liialliset käsittelyt ja pitkät kuljetukset johtaisivat salaatinlehtien nestejännityksen ja rapeuden vähentymiseen.

4.6. Yhteys maantieteelliseen alkuperään:

Kuluttajat arvostavat Insalata di Lusia -salaattia siitä syystä, että salaatinkerä on kevyt, säilyy hyvin eikä ole kuitumainen (kasvi koostuu suurelta osin vedestä), sen nuoret lehdet ovat rapeita, raikkaita ja kiinteitä ja se on maukas luontaisen suolaisuutensa ansiosta.

Nämä ominaisuudet ovat sidoksissa maantieteelliseen alueeseen ja Insalata di Lusia -salaatin tuotantoalueen maaperä- ja ilmasto-olosuhteisiin liittyviin tekijöihin. Niistä voidaan mainita runsaasti mineraalisuoloja sisältävä hedelmällinen viljelysmaa, ilmankosteus ja kanavissa olevan veden jatkuva saatavuus.

Lusian lehtisalaatin makuun liittyvä erityispiirre on selvästi havaittava suolaisuus, jonka ansiosta sitä ei tarvitse maustaa suolalla ja joka johtuu runsaasti mineraalisuoloja sisältävästä viljelymaasta. SMM-tuotteen tuotantoalueen maaperän päälliskerros koostuu tulvien mukana tulleesta hiekasta, jota levisi maaperään Rooman valtakuntaa edeltäneellä ajalla ja myöhäiskeskiajalla, kun jotkut Tartaro-joen sivuhaarat tulvivat, ja kun Adige-joki tulvi keskiajalla ja sen jälkeen. Adigen viimeinen suuri tulva ajoittuu 1800-luvun lopulle, ja sen aiheuttamat valtavat hiekkadyynit saatiin kovalla työllä tasoitettua vasta 1960-luvun lopussa. Tälle hiekalle, joka on pysynyt vuosisadan ajan paikoillaan luonnonvaraisen kasviston ansiosta, istutetaan Lusian salaatti, jonka kalium- ja kalsiumpitoisuus on muita salaatteja suurempi.

Kyseisen alueen pengerviljelmien alla oleva Adige-joesta tuleva pohjavesi on korkealla, ja kastelukanavat ovat jatkuvasti täynnä vettä, minkä ansiosta viljelymaa pysyy niin kosteana, että viljelmiä on tarpeen kastella vain heti koulinnan jälkeen. Tämän ansiosta salaatinkerät pysyvät suhteellisen kuivina eivätkä niiden sisältämät ravinteet valu hukkaan. Lisäksi tarvitaan vähemmässä määrin sienitautien torjuntakäsittelyjä.

Pohjaveden pinta on metrin syvyydessä, ja se pysyy vakaana kastelukanavaverkoston avulla. Kaikki nämä tekijät yhdessä saavat aikaan sen, että kastelutoimenpiteitä voidaan vähentää, jolloin myös taimien pilaantuminen vähenee ja voidaan varmistaa Insalata di Lusialle ominainen raikkaus ja rapeus, jotka erottavat ne muilla alueilla tuotetuista salaateista.

Adige-joesta saatavissa oleva vesi, korkealla oleva pohjavesi ja maaperän rakenne mahdollistavat salaatin onnistuneen viljelyn myös kesäkuukausina (heinä-elokuu), mikä merkitsee, että kyseistä tuotetta on markkinoilla 10 tai 11 kuukauden ajan vuodessa.

Adige-joen ympäristölle tyypillinen karkeajakoinen maaperä, jonka koostumus vaihtelee löysästä keskitiiviiseen, ja sen hyvä vedenjohtavuus, joka helpottaa sadeveden imeytymistä, mahdollistavat viljelyn onnistumisen sääoloista riippumatta.

Edellä mainittujen seikkojen lisäksi salaatinviljelystä 50 vuoden ajan saatu kokemus ja tuottajien ammattitaito ovat mahdollistaneet tuotantotekniikoiden parantamisen, minkä ansiosta myös ilmastoon ja viljelyyn liittyvien tekijöiden välisestä sopivasta tasapainosta seuraavat synergiat ovat parantuneet.

4.7. Valvontaelin:

Nimi: CSQA Srl Certificazioni (Ente privato conforme alla norma EN 45011) Osoite: Via S. Gaetano, 74 Thiene (VI) ITALIA Puhelin: +39 0445366094 Faksi: +39 0445382672 Sähköposti: f.broggiato@csqa.it

4.8. Merkintä:

SMM-tuote INSALATA DI LUSIA on saatettava kulutukseen pakattuna muovista, puusta, pahvista, polystyreenistä tai muista elintarvikkeille soveltuvista materiaaleista valmistettuihin pakkauksiin.

Kunkin pakkauksen sisällön on oltava tasalaatuinen, ja kukin pakkaus saa sisältää ainoastaan samaa lajiketta, alkuperää, tyyppiä, luokkaa ja kokoa olevia salaatteja. Pakkauksesta näkyvän sisällön osan on edustettava koko sisältöä.

Tuotetta sisältävän pakkauksen yläosa on suojattava läpinäkyvällä, elintarvikkeille soveltuvasta materiaalista valmistetulla kelmulla, jossa on oltava ainoastaan SMM-tunnus ”INSALATA DI LUSIA” ja jolla varmistetaan, että tuote on näkyvissä ja että neste pääsee haihtumaan tuotteesta luonnollisella tavalla.

Pakkauksissa on oltava SMM-tunnus, jonka kirjasinkoko ei saa olla pakkauksessa mahdollisesti olevia muita merkintöjä pienempi.

Tunnus koostuu kirjaimista ”i” (jonka päällä on soikionmuotoinen piste) ja ”L”. Kirjainten sisäsivut ovat koverat siten, että niistä muodostuu soikea ympyrä, jonka keskellä on tyylitelty piirros Lusian keskiaikaisesta tornista. Kirjainten ulkosivuja ympäröi kehys, jonka ulkopuolella, tunnuksen yläosassa keskellä on lyhenne ”I.G.P” (eli SMM). Tunnuksen alaosassa kehyksen sisäpuolella on teksti ”INSALATA di LUSIA”.

Pakkauksiin kerran kiinnitettyjä INSALATA DI LUSIA -tunnuksia ei saa käyttää uudelleen.

(1) EUVL L 93, 31.3.2006, s. 12.